**ALKOTÓI PÁLYÁZAT 2021**

Az Országos Tűzmegelőzési Bizottság alkotói pályázatot hirdet óvodások és iskolások
részére, melyre a 6-10 éves, a 11-14 éves, valamint a 15-18 éves korcsoportban tanulók
küldhetnek be alkotásokat. A pályázat felmenő rendszerű, első körben területi szinten bírálják
el a beérkezett műveket. A területi szinten első helyezést elért alkotások az országos
versenyben vesznek részt.

Az országos pályázat fővédnöke **dr. Góra Zoltán** tű. vezérőrnagy, a BM Országos
Katasztrófavédelmi Főigazgatóság főigazgatója, az Országos Tűzmegelőzési Bizottság
elnöke. Az országos bírálóbizottság elnöke **dr. Bérczi László** tű. dandártábornok, országos
tűzoltósági főfelügyelő.

A pályázat célja, hogy az óvodások és az iskolások kreatív alkotásokon keresztül mutassák be
a tűzvédelem fontosságát, a tűzoltók izgalmas és egyben kihívásokkal teli világát. A
pályázaton az **alkotások központi témája a tűzmegelőzés**. Ezt a tűzoltó hivatás
megjelenítésével, a tűzesetek, káresemények megelőzésének fontosságát kiemelő alkotással,
vagy bármilyen más, ötletesen elkészített, a tűzvédelem jelentőségét hangsúlyozó művel lehet
bemutatni.

Az **óvodások** a pályázatra **egyénileg szabadkézi rajz** kategóriában pályázhatnak A/3-as vagy
A/4-es méretű alkotásokkal vagy **csoportosan egyéb kézműves alkotással**.

**Az iskolások korcsoportonkénti kategóriái:**

- *szabadkézi rajz* (**A/3-as vagy A/4-as** méretű ceruza, toll, tus, kréta, akvarell, pasztell
kép vagy bármely más szabadkézi technikával készített alkotás)

- *egyéb kézműves alkotás* (bármilyen anyagból készített pl. papír, gyurma, agyag
alkotás, **legfeljebb 30×30×20 cm méretben**)

- *irodalmi alkotás* (vers vagy mese, **legfeljebb két A/4-es** oldal terjedelmű költemény
vagy tanulságos történet)

- *számítógépes program* (játék, alkalmazás vagy legfeljebb 60 másodperc hosszúságú
film)
Az iskolás korcsoportban az alkotásokat egyénileg vagy csapatban lehet elkészíteni. Csapat
nevezése esetén egy csapaton belül legfeljebb három, azonos korcsoportba tartozó gyermek
vehet részt.

**Benyújtás módja:** a járványügyi helyzet alakulásától függően az alkotásokat postai úton,
vagy e-mailen, előzetes egyeztetés után személyesen, a korcsoport és kategória megjelöléssel
a megyei katasztrófavédelmi igazgatóság részére kell megküldeni. Az alkotás leadásakor a
letölthető adatlap/hozzájáruló nyilatkozatot is le kell adni az alkotáshoz rögzítve az alábbi
adatok pontos kitöltésével: pályázó neve, életkora (a pályázat beérkezési határidő napján
betöltött életkor), kapcsolattartási e-mail cím, telefonos elérhetőség.

**Beérkezési határidő**: 2021. április 30.

**Díjazás**: a megyei bírálóbizottság az iskolások pályázatai közül korcsoportonként,
kategóriánként 3-3 alkotást díjaz, az első helyezett alkotások automatikusan részt vesznek az
országos döntőben is! Az országos verseny nyertesei külön díjazásban részesülnek.
Az az óvoda, illetve iskola, ahonnan országosan a legtöbb pályázatot nyújtják be, elnyeri a
**„Legkreatívabb óvoda/iskola 2021”** címet, amely együtt jár a tűzoltóság egyszeri, az
intézményben tartandó bemutatójával (füstsátor, tálcatűz oltás, olajtűz oltás, roncsvágás) és
tűzvédelmi oktatás megtartásával.

**Megyei eredményhirdetés**: 2021. május 21-ig

**Az országos díjátadó:** 2021. június 15-ig kerül megtartásra Budapesten

**További információ**: területi tűzmegelőzési bizottság mellékelt elérhetőségein

**A területi tűzmegelőzési bizottság elérhetősége**

|  |  |
| --- | --- |
| **cím**  | **e-mail** |
| **5602 Békéscsaba Pf. 60.**  | Bekes.titkarsag@katved.gov.hu |